Kisbér Város Polgármesterétől

**ELŐTERJESZTÉS**

Kisbér Város Önkormányzatának Képviselő-testülete

2025. szeptember 12-i ülésére

**Tárgy:** Tájékoztató a városközponti fejlesztések állásáról

**Tisztelt Képviselő-testület!**

A legutóbbi tájékoztató óta történt fejleményekről az alábbiak szerint adok tájékoztatást.

Az **északi istálló épület felújított északi szárnyánál** a garanciális bejárás során feljegyzett elvégzendő munkák megvalósításának ellenőrzése 2025. szeptember 11. napján történik meg a műszaki ellenőr, a kivitelező és az önkormányzat képviselői jelenlétében.

A **Vöröskereszt épület bontása és a Plébánia előtti tér felújítása** tárgyában a kivitelezési szerződést 2025. augusztus 27-én megkötöttük, a munkaterületek átadása 2025. szeptember 4. napján megtörtént a műszaki ellenőr, kivitelező, az önkormányzat képviselői, a megjelent közműszolgáltatók és az örökségvédelmi hatóság illetékes ügyintézői részvételével. A bontási és építési munkákat a kivitelező tájékoztatása szerint párhuzamosan végzik.

Siklósi József tervező a **déli épület és a sétány** kiviteli tervek, költségvetés elkészítése, átadása részfeladatot jelen tájékoztató megírásáig nem teljesítette, tehát a Tisztelt Képviselő-testület által tűzött 2025. június 7. póthatáridőt sem tudta tartani. Az Őszy Ügyvédi Irodát felkértük a kötbér érvényesítéséhez szükséges teendők elvégzésére mindkét projektelem vonatkozásában.

A déli épület esetében az eddig elkészült kiviteli tervdokumentáció a 2. körös tervellenőrzésen van az ÉKM-nél. Az első körös ÉKM vélemény szerint a leadott anyag nem volt alkalmas közbeszerzési eljárás kiírására. Az első tervellenőrzés során előírt hiányosságokat pótolta a tervező, várjuk a 2. körös tervellenőrzés véleményét.

A Műszaki Bizottság 2025. szeptember 2-i ülésén szóbeli tájékoztatást adtunk a projekt jelenlegi állásáról. Megállapításra került, hogy közbeszerzési eljárás kiírására alkalmas tervek hiányában valós veszélybe került a fenti projektelemek megvalósítása. A Bizottság kérése volt, hogy mindkét támogatás vonatkozásában határidő hosszabbítás miatt írjunk a Közigazgatási és Területfejlesztési Minisztériumnak. A levelet elküldtük dr. Dukai Miklós Államtitkár Úrnak, tájékoztattuk a projektek állásáról, kértük a támogatási határidők hosszabbítását. A levelet megkapták, a támogatásokkal foglalkozó ügyintéző visszajelzett, a válaszadásig szíves türelmünket kérik.

A Bizottság kérte annak megvizsgálását, milyen jogi lehetőségei vannak az önkormányzatnak a tervezővel szemben. A fel nem használat támogatás visszafizetése esetén a kamatfizetés az önkormányzat költségvetését terheli, plusz kiadása keletkezik az önkormányzatnak és a beruházások sem valósulnak meg. A Bizottság kérte megvizsgálni azt a lehetőséget is, hogy felmondható-e a szerződés a tervezővel, és az eddig elkészült szakági terveket megszerezheti-e az önkormányzat a tervező alvállalkozóitól, szakági tervezőktől, hogy egy esetleges határidő hosszabbítás esetén fel tudná használni az önkormányzat. Javaslat hangzott el másik tervező beszerzésére is, ennek lehetőségét is kérik megvizsgálni a 2025. szeptember 12-i képviselő-testületi ülésre.

A Műszaki Bizottság ülésének másnapján a bizottsági ülésen felmerült kérdéseket megírtuk a közbeszerzési tanácsadónak, kértük, hogy a képviselő-testület soron következő, 2025. szeptember 12-i üléséig legyen kedvesek állásfoglalásukat megküldeni. Jelen írásos tájékoztató elkészítéséig választ nem kaptunk.

A Bizottság kérésének megfelelően meghívtuk Siklósi József tervezőt a 2025. szeptember 12-i képviselő-testületi ülésre, valamint a közbeszerzési tanácsadó-ügyvédi iroda részvételét is kértük az ülésen.

Kérem a tájékoztatás szíves tudomásulvételét.

Kisbér, 2025. szeptember 08.

 Sinkovicz Zoltán sk.